b"\n_START_ARTICLE_\nHarry Potter\n_START_SECTION_\nKirjasarjan historia\n_START_PARAGRAPH_\nRowling sai ensimm\xc3\xa4isen idean Harry Potterin tarinaan matkustaessaan junalla Manchesterista Lontooseen vuonna 1990. Rowlingin istuessa ruuhkaisessa junassa h\xc3\xa4nen mieleens\xc3\xa4 p\xc3\xa4lk\xc3\xa4hti idea pienest\xc3\xa4, ruipelosta ja tummahiuksisesta pojasta, joka ei tiennyt olevansa velho. Puoli vuotta my\xc3\xb6hemmin kirjailijan \xc3\xa4iti Anne Rowling kuoli, mik\xc3\xa4 vaikutti h\xc3\xa4neen syv\xc3\xa4sti. Rowling muutti Portugaliin ja alkoi opettaa englantia Encounter English School -nimisess\xc3\xa4 kielikoulussa. Siell\xc3\xa4 ollessaan h\xc3\xa4n alkoi hahmotella ensimm\xc3\xa4isen Potter-kirjan ensimm\xc3\xa4ist\xc3\xa4 lukua. Portugalissa Rowling tutustui sik\xc3\xa4l\xc3\xa4iseen Jorge Arantesiin, jonka kanssa h\xc3\xa4n alkoi seurustella. Rowlingin tultua raskaaksi Arantes kosi, ja Rowling suostui yst\xc3\xa4viens\xc3\xa4 h\xc3\xa4mm\xc3\xa4stykseksi. Heid\xc3\xa4n tytt\xc3\xa4rens\xc3\xa4 Jessica syntyi hein\xc3\xa4kuussa 1993. Rowlingin ja Arantesin v\xc3\xa4linen avioliitto kuitenkin kariutui, ja Rowling haki eroa elokuussa 1994._NEWLINE_Rowling muutti Edinburghiin Skotlantiin avioliiton p\xc3\xa4\xc3\xa4tytty\xc3\xa4 ja p\xc3\xa4\xc3\xa4tti kirjoittaa ensimm\xc3\xa4isen Potter-kirjan loppuun. Harry Potter ja viisasten kivi -kirjan kirjoittaminen oli hidasta: Rowling kirjoitti kaiken ensin k\xc3\xa4sin, mink\xc3\xa4 j\xc3\xa4lkeen h\xc3\xa4n kirjoitti kaiken puhtaaksi vanhanaikaisella kirjoituskoneella. Lopulta kirja valmistui ja Rowling l\xc3\xa4hetti n\xc3\xa4ytteen kirjan kolmesta ensimm\xc3\xa4isest\xc3\xa4 luvusta Christopher Littlen kirjallisuusagentuuriin, josta se l\xc3\xa4hetettiin eteenp\xc3\xa4in kustantamoille. Kaksitoista kustantamoa ehti hyl\xc3\xa4t\xc3\xa4 kirjan, kunnes Bloomsbury Publishing teki siit\xc3\xa4 tarjouksen ja l\xc3\xa4hetti ennakkomaksuna 1 500 puntaa. Koska Bloomsbury pelk\xc3\xa4si, ett\xc3\xa4 pojat eiv\xc3\xa4t lukisi naiskirjailijan kirjoittamaa kirjaa, yhti\xc3\xb6 taivutteli Rowlingin ottamaan itselleen taiteilijanimen, josta h\xc3\xa4nt\xc3\xa4 ei tunnistettaisi naiseksi. Rowling p\xc3\xa4\xc3\xa4tti ottaa taiteilijanimekseen Joanne Kathleen Rowlingin, lyhennettyn\xc3\xa4 J. K. Rowling. Nimen Kathleen Rowling otti iso\xc3\xa4itins\xc3\xa4 nimest\xc3\xa4, sill\xc3\xa4 h\xc3\xa4nell\xc3\xa4 itsell\xc3\xa4\xc3\xa4n ei ollut toista nime\xc3\xa4. Kirjasarjan ensimm\xc3\xa4isen osan englanninkielinen alkuteos Harry Potter and The Philosopher's Stone julkaistiin 30. kes\xc3\xa4kuuta 1997. Kirja myi hyvin, sai my\xc3\xb6nteisi\xc3\xa4 arvosteluja ja voitti lis\xc3\xa4ksi useita palkintoja._NEWLINE_Kirjan Yhdysvaltain-oikeuksista k\xc3\xa4ytiin huutokauppa, joka p\xc3\xa4\xc3\xa4ttyi lopulta kustannusyhti\xc3\xb6 Scholasticin voittoon. Scholastic maksoi jopa 105\xc2\xa0000 dollaria julkaisuoikeuksista, mik\xc3\xa4 oli paljon silloin viel\xc3\xa4 tuntemattoman kirjailijan kirjasta. Scholasticin maksaman summan tuella Rowling kykeni lopettamaan muut ty\xc3\xb6t ja alkoi kirjoittaa kokop\xc3\xa4iv\xc3\xa4isesti. Huutokauppa ja erityisesti korkea hinta huomioitiin my\xc3\xb6s lehdist\xc3\xb6ss\xc3\xa4, ja Rowling nousi t\xc3\xa4ll\xc3\xb6in ensimm\xc3\xa4ist\xc3\xa4 kertaa kunnolla julkisuuteen. Korkea hinta pakotti osaltaan Scholasticin markkinoimaan kirjaa n\xc3\xa4ytt\xc3\xa4v\xc3\xa4sti; se halusi v\xc3\xa4ltt\xc3\xa4\xc3\xa4 tappioita maksettuaan itse suuren hinnan oikeuksista. Viisasten kiven ensipainos Yhdysvalloissa oli per\xc3\xa4ti 50\xc2\xa0000 kappaletta, ja se julkaistiin vuonna 1998._NEWLINE_Ennen Harry Potter ja viisasten kivi -kirjan ilmestymist\xc3\xa4 Rowling oli jo alkanut kirjoittaa sarjan toista osaa Harry Potter ja salaisuuksien kammio. Ty\xc3\xb6ns\xc3\xa4 ohessa Rowling kirjoitti toista kirjaa ja sai Skotlannin taideneuvostolta apurahaa, jotka h\xc3\xa4n k\xc3\xa4ytti tietokoneen ostamiseen. Kahden viikon kuluttua ensimm\xc3\xa4isen kirjan julkaisusta Rowling luovutti Bloomsburylle toisen kirjan valmiin k\xc3\xa4sikirjoituksen. Harry Potter ja salaisuuksien kammio julkaistiin vuonna 1998, jolloin Harry Potter ja viisasten kivi oli jo kohonnut Britannian bestsellerlistan k\xc3\xa4rkeen. 8. hein\xc3\xa4kuuta 1999 julkaistiin sarjan kolmas osa, Harry Potter ja Azkabanin vanki. Kirja lis\xc3\xa4si Rowlingin kuuluisuutta ja varallisuutta, ja h\xc3\xa4n sai vierailla useissa tilaisuuksissa ja myynninedist\xc3\xa4mistapahtumissa. _NEWLINE_Nelj\xc3\xa4nnen kirjan kirjoittamisen aikaan lehdist\xc3\xb6 nosti julkisuuteen Rowlingin ep\xc3\xa4onnistuneen avioliiton. Rowling ei pit\xc3\xa4nyt lehtien menettelyst\xc3\xa4 ja alkoi suhtautua julkisuuteen varauksellisemmin. Nelj\xc3\xa4s kirja Harry Potter ja liekehtiv\xc3\xa4 pikari julkaistiin vuonna 2000. Jostakin syyst\xc3\xa4 Rowling lis\xc3\xa4si nelj\xc3\xa4nteen kirjaansa Rita Luodikon (engl. Rita Skeeter), \xc3\xa4rsytt\xc3\xa4v\xc3\xa4n ja kaikkea v\xc3\xa4\xc3\xa4ristelev\xc3\xa4n uutisreportterin hahmon._NEWLINE_Potter-fanit ymp\xc3\xa4ri maailmaa saivatkin odottaa viidett\xc3\xa4 kirjaa kauan. Syy siihen oli Rowlingin oikeusjuttu, joka venyi pitk\xc3\xa4ksi. Harry Potter ja Feeniksin kilta ilmestyi englanninkielisen\xc3\xa4 21. kes\xc3\xa4kuuta 2003. Suomen kielelle k\xc3\xa4\xc3\xa4nnetyist\xc3\xa4 Potter-kirjoista kyseinen kirja oli sivum\xc3\xa4\xc3\xa4r\xc3\xa4lt\xc3\xa4\xc3\xa4n laajin: noin 1050 sivua. Suomennos ilmestyi 12. maaliskuuta 2004. Viidett\xc3\xa4 kirjaa myytiin pelk\xc3\xa4st\xc3\xa4\xc3\xa4n Yhdysvalloissa noin 13 miljoonaa kappaletta. Kirjassa Rowling esitteli paljon uusia henkil\xc3\xb6it\xc3\xa4 ja paikkoja._NEWLINE_16. hein\xc3\xa4kuuta 2005 ilmestyi sarjan kuudes kirja Harry Potter ja puoliverinen prinssi; suomennos ilmestyi 16. maaliskuuta 2006. Kirjaa on myyty pelk\xc3\xa4st\xc3\xa4\xc3\xa4n Yhdysvalloissa yli 12 miljoonaa kappaletta. Kuudennessa kirjassa seurataan entist\xc3\xa4 tarkemmin Tylypahkan oppilaiden seurael\xc3\xa4m\xc3\xa4\xc3\xa4._NEWLINE_Rowling sai sarjan viimeisen kirjan valmiiksi 11. tammikuuta 2007 edinburghilaisessa Balmoral-hotellissa. Kirja on synkin kaikista Harry Potter-kirjoista, koska kuolemalla on suuri osa tarinankulussa. Kirja on Harry Potter -sarjan viimeinen, sill\xc3\xa4 Rowling on ilmoittanut, ettei aio kirjoittaa enemp\xc3\xa4\xc3\xa4 Harrya k\xc3\xa4sittelevi\xc3\xa4 kirjoja, mutta samalla huomauttanut, ettei koskaan pit\xc3\xa4isi sanoa ei koskaan. Rowling saattaa kirjoittaa Harry Potter -maailmasta tietosanakirjatyyppisen kirjan tai lis\xc3\xa4\xc3\xa4 Harryn koulukirjoja, joista osan h\xc3\xa4n onkin jo kirjoittanut Huispaus kautta aikojen ja Ihmeotukset ja niiden olinpaikat, mutta n\xc3\xa4iden tuotto menee hyv\xc3\xa4ntekev\xc3\xa4isyyteen. Seitsem\xc3\xa4s kirja ilmestyi maailmanlaajuisesti 21. hein\xc3\xa4kuuta 2007. Suomennos ilmestyi 7. maaliskuuta 2008._NEWLINE_Kes\xc3\xa4ll\xc3\xa4 2015 tiedotettiin kahdeksannesta Harry Potter -kertomuksesta Harry Potter and the Cursed Child (2016, ep\xc3\xa4virallinen suomenkielinen nimi tulevalle teokselle Harry Potter ja kirottu lapsi), joka poikkeuksellisesti toteutetaan kaksiosaisena, 31. hein\xc3\xa4kuuta 2016 ensi-iltansa Lontoossa saavana n\xc3\xa4ytelm\xc3\xa4n\xc3\xa4. N\xc3\xa4ytelm\xc3\xa4n k\xc3\xa4sikirjoitus julkaistaan samana p\xc3\xa4iv\xc3\xa4n\xc3\xa4 Yhdysvalloissa ja Isossa-Britanniassa, sek\xc3\xa4 samaan aikaan my\xc3\xb6s s\xc3\xa4hk\xc3\xb6kirjana. Julkaisup\xc3\xa4iv\xc3\xa4 on my\xc3\xb6s Harry Potterin syntym\xc3\xa4p\xc3\xa4iv\xc3\xa4.\n_START_SECTION_\nTeosten sis\xc3\xa4lt\xc3\xb6\n_START_PARAGRAPH_\nKirjasarjan keskipisteess\xc3\xa4 on Harry Potter -niminen orpopoika, joka saa 11-vuotissyntym\xc3\xa4p\xc3\xa4iv\xc3\xa4n\xc3\xa4\xc3\xa4n tiet\xc3\xa4\xc3\xa4 olevansa velho ja p\xc3\xa4\xc3\xa4sev\xc3\xa4ns\xc3\xa4 opiskelemaan taikuutta Tylypahkan noitien ja velhojen kouluun. Jokainen kirja keskittyy kertomaan Harryn yhden kouluvuoden tapahtumista, ja suurin osa kirjojen tapahtumista sijoittuu Tylypahkaan. Kirjassa Harry Potter ja kuoleman varjelukset Harry ei palaa Tylypahkaan vaan l\xc3\xa4htee Tylypahkan rehtorin Albus Dumbledoren pyynn\xc3\xb6st\xc3\xa4 j\xc3\xa4ljitt\xc3\xa4m\xc3\xa4\xc3\xa4n ja tuhoamaan hirnyrkkej\xc3\xa4 eli lordi Voldemortin sielunpalasia yst\xc3\xa4viens\xc3\xa4 Ron Weasleyn ja Hermione Grangerin kanssa. Ajan my\xc3\xb6t\xc3\xa4 Tylypahkassa Harry oppii uusia kykyj\xc3\xa4 ja selvitt\xc3\xa4\xc3\xa4 monia ongelmia ja pulmia liittyen niin taikuuteen kuin henkil\xc3\xb6kohtaisiin suhteisiinkin. Kirjojen kantava teema on Harryn seitsenvuotinen taistelu lordi Voldemortia vastaan.\n_START_SECTION_\nJuoni\n_START_PARAGRAPH_\nKun Harry Potter oli vasta runsaan vuoden ik\xc3\xa4inen, voimakas pime\xc3\xa4npuolen velho lordi Voldemort murhasi h\xc3\xa4nen vanhempansa Lily ja James Potterin. Lordi Voldemort yritti murhata my\xc3\xb6s Harryn, mutta koska Harryn \xc3\xa4iti uhrautui poikansa puolesta, tappokirous kimposi vauvasta Voldemortiin itseens\xc3\xa4 ja j\xc3\xa4tti vauvan otsaan vain salamanmuotoisen arven. Voldemortin luultiin kuolleen, ja pienest\xc3\xa4 Harryst\xc3\xa4 tulee velhomaailman el\xc3\xa4v\xc3\xa4 legenda. Todellisuudessa Voldemort on henkihievereiss\xc3\xa4\xc3\xa4n livahtanut pakoon ja ker\xc3\xa4\xc3\xa4 voimia palatakseen j\xc3\xa4lleen velhomaailman hallitsijaksi. Orvoksi j\xc3\xa4\xc3\xa4nyt Harry vied\xc3\xa4\xc3\xa4n Albus Dumbledoren k\xc3\xa4skyst\xc3\xa4 taikuutta vihaavan sukulaisperheens\xc3\xa4 luo, miss\xc3\xa4 poika kasvaa tiet\xc3\xa4m\xc3\xa4tt\xc3\xb6m\xc3\xa4n\xc3\xa4 velhoudestaan. _NEWLINE_Ensimm\xc3\xa4isess\xc3\xa4 kirjassa Harry Potter ja viisasten kivi Harry viett\xc3\xa4\xc3\xa4 11-vuotissyntym\xc3\xa4p\xc3\xa4iv\xc3\xa4\xc3\xa4ns\xc3\xa4, kun Tylypahkan tilusten ja avainten vartija Rubeus Hagrid vierailee h\xc3\xa4nen luonaan. H\xc3\xa4n saa kuulla olevansa velho ja tutustuu ensimm\xc3\xa4ist\xc3\xa4 kertaa el\xc3\xa4m\xc3\xa4ss\xc3\xa4\xc3\xa4n velhomaailmaan. Potter-kirjat sijoittuvat osittain todelliseen maailmaan, kuten Lontooseen, ja osittain velhomaailmaan, joka sijaitsee taikuutta osaamattomilta j\xc3\xa4steilt\xc3\xa4 salattuna heid\xc3\xa4n maailmansa rinnalla._NEWLINE_Hagridin avulla Harry valmistautuu ja aloittaa ensimm\xc3\xa4isen vuotensa Tylypahkassa. Harryn kautta lukija tutustuu ensimm\xc3\xa4ist\xc3\xa4 kertaa moniin kirjojen p\xc3\xa4\xc3\xa4tapahtumapaikkoihin sek\xc3\xa4 Ron Weasleyyn ja Hermione Grangeriin, Harryn parhaisiin yst\xc3\xa4viin. Koulussa Harry tutustuu esimerkiksi my\xc3\xb6s taikajuomien opettajaan Severus Kalkarokseen, joka vaikuttaa jostakin syyst\xc3\xa4 inhoavan Harrya ensi n\xc3\xa4kem\xc3\xa4st\xc3\xa4 l\xc3\xa4htien. Kirjan juoni huipentuu Harryn toiseen kohtaamiseen lordi Voldemortin kanssa, kun t\xc3\xa4m\xc3\xa4 yritt\xc3\xa4\xc3\xa4 kaapata kouluun piilotetun viisasten kiven voiman._NEWLINE_Toinen kirja Harry Potter ja salaisuuksien kammio kuvaa Harryn toista kouluvuotta Tylypahkassa. Harry yst\xc3\xa4vineen yritt\xc3\xa4\xc3\xa4 selvitt\xc3\xa4\xc3\xa4 50 vuotta vanhaa mysteeri\xc3\xa4, joka vaikuttaa liittyv\xc3\xa4n nykyp\xc3\xa4iv\xc3\xa4n Tylypahkassa tapahtuviin ilkit\xc3\xb6ihin. Kirjassa kerrotaan lis\xc3\xa4\xc3\xa4 Tylypahkan historiasta ja salaisuuksien kammion legendasta. Harry oppii velhomaailmassa vallitsevasta rasismista ja saa tiet\xc3\xa4\xc3\xa4 Voldemortin halunneen puhdistaa velhomaailman j\xc3\xa4stisyntyisist\xc3\xa4 velhoista ja noidista. Harry saa my\xc3\xb6s selville osaavansa puhua k\xc3\xa4\xc3\xa4rmeiden kielt\xc3\xa4, jota ovat perinteisesti puhuneet vain itse Salazar Luihuinen ja lordi Voldemort. Romaanin lopussa Harry laskeutuu salaisuuksien kammioon pelastaakseen sinne kaapatun Ronin pikkusisko Ginnyn ja kohtaa j\xc3\xa4lleen Voldemortin, tosin nuorempana Tom Lomen Valedrona._NEWLINE_Kolmas romaani Harry Potter ja Azkabanin vanki seuraa Harryn kolmatta opintovuotta Tylypahkassa. Se on sarjan teoksista toinen, jossa Harry ei joudu kohtaamaan Voldemortia. Sen sijaan Harry joutuu vaarallisen vankikarkurin, Voldemortin uskollisen palvelijan ja Harryn vanhempien murhissa avustaneen Sirius Mustan tappojahdin kohteeksi. Tylypahkaa vartioimaan asetetut taikaolennot ankeuttajat aiheuttavat Harrylle ongelmia. Ongelmien selvitt\xc3\xa4miseksi h\xc3\xa4n etsii apua koulun uudelta opettajalta Remus Lupinilta, jolla on synkk\xc3\xa4 salaisuus. Kirja huipentuu Harryn ja Siriuksen kohtaamiseen, jonka aikana Harrylle selvi\xc3\xa4\xc3\xa4 Siriuksen olevan lavastettu syylliseksi oikean syyllisen ollessa Peter Piskuilan, Ronin rotaksi naamioitunut animaagi._NEWLINE_Nelj\xc3\xa4s romaani Harry Potter ja liekehtiv\xc3\xa4 pikari seuraa Harry nelj\xc3\xa4tt\xc3\xa4 kouluvuotta. Vastentahtoisesti Harry joutuu mukaan vaarallisiin velhoturnajaisiin. Juoni keskittyy Harryn turnajaiskoetuksiin ja yrityksiin ottaa selv\xc3\xa4\xc3\xa4 siit\xc3\xa4 kuka h\xc3\xa4net ilmoitti turnajaisiin. Uusi opettaja, entinen aurori Villisilm\xc3\xa4 Vauhkomieli opastaa ep\xc3\xa4varmaa Harrya turnajaisten koetuksissa. Turnajaisten p\xc3\xa4\xc3\xa4tteeksi Harry joutuu todistamaan kuinka lordi Voldemort palaa takaisin t\xc3\xa4ysiin voimiinsa valmiina valloittamaan velhomaailman omakseen. Lopussa Harry saa my\xc3\xb6s tiet\xc3\xa4\xc3\xa4 Vauhkomielen olleen todellisuudessa naamioitunut kuolonsy\xc3\xb6j\xc3\xa4 Barty Kyyry nuorempi._NEWLINE_Viidenness\xc3\xa4 romaanissa Harry Potter ja Feeniksin kilta Harry joutuu kohtaamaan j\xc3\xa4lleen voimiinsa palanneen Voldemortin. Albus Dumbledore perustaa uudelleen aikoinaan Voldemortia vastaan taistelleen ryhm\xc3\xa4n, Feeniksin killan, jonka j\xc3\xa4seniin kuuluvat esimerkiksi Sirius, Lupin ja Weasleyn perhe. Velhomaailman johto Taikaministeri\xc3\xb6 ei kuitenkaan ota uskoakseen Harryn tarinaa Voldemortin paluusta. Ministeri\xc3\xb6 m\xc3\xa4\xc3\xa4r\xc3\xa4\xc3\xa4 Tylypahkan uudeksi opettajaksi Dolores Pimennon, joka ottaa koulun kovaan komentoon kielt\xc3\xa4en muun muassa oppilaita opettelemasta tapoja suojautua pimeyden voimia vastaan. Harry muodostaa yhdess\xc3\xa4 muiden oppilaiden kanssa ryhm\xc3\xa4n, joka salassa opiskelee edistyneit\xc3\xa4 suojautumisloitsuja. Romaani esittelee Luna Lovekivan, Harryn opiskelutoverin. Ensimm\xc3\xa4ist\xc3\xa4 kertaa Harry saa my\xc3\xb6s tiet\xc3\xa4\xc3\xa4 h\xc3\xa4nt\xc3\xa4 ja Voldemortia koskevasta ennustuksesta, jonka vuoksi Voldemort yritti alun perin surmata Harryn. Romaani huipentuu Voldemortin kuolonsy\xc3\xb6jien ja kiltalaisten v\xc3\xa4liseen taisteluun Taikaministeri\xc3\xb6ss\xc3\xa4._NEWLINE_Kuudennessa romaanissa Harry Potter ja puoliverinen prinssi Voldemort aloittaa velhomaailman vastaisen sodan, jolta Harry on kuitenkin turvassa Tylypahkassa. Romaanin alussa Harry saa k\xc3\xa4siins\xc3\xa4 vanhan liemikirjan, joka on aikoinaan kuulunut Puoliverinen prinssi -nimimerkki\xc3\xa4 k\xc3\xa4ytt\xc3\xa4neelle salaper\xc3\xa4iselle henkil\xc3\xb6lle. H\xc3\xa4n on kirjoittanut sen sivuille monia uusia ohjeita ja loitsuja, joista kaikki eiv\xc3\xa4t ole aivan harmittomia. Dumbledoren opastuksella Harry saa tiet\xc3\xa4\xc3\xa4 lis\xc3\xa4\xc3\xa4 Voldemortin taustoista ja esimerkiksi h\xc3\xa4nen kuolemattomuutensa salaisuuden, hirnyrkit. _NEWLINE_Seitsem\xc3\xa4s ja viimeinen romaani Harry Potter ja kuoleman varjelukset jatkaa tapahtumien kuvausta siit\xc3\xa4 mihin kuudes kirja j\xc3\xa4i. Dumbledoren kuoleman j\xc3\xa4lkeen lordi Voldemort ottaa hallintaansa Taikaministeri\xc3\xb6n. Harry, Ron ja Hermione j\xc3\xa4tt\xc3\xa4ytyv\xc3\xa4t pois Tylypahkasta etsi\xc3\xa4kseen ja tuhotakseen Voldemortin kuolemattomuuden takaavat hirnyrkit. Etsiess\xc3\xa4\xc3\xa4n hirnyrkkej\xc3\xa4 kolmikko oppii lis\xc3\xa4\xc3\xa4 Dumbledoren menneisyydest\xc3\xa4 ja Kalkaroksen todellisista motiiveista. Kirja huipentuu suureen taisteluun Tylypahkassa. Harry, Ron ja Hermione yhdess\xc3\xa4 Feeniksin killan ja muiden liittolaistensa kanssa taistelevat Voldemortin joukkoja vastaan. Kun viimeinen hirnyrkki tuhotaan tulee Voldemortista j\xc3\xa4lleen kuolevainen, ja Harry peittoaa pahan velhon kaksintaistelussa. Epilogi kuvaa taistelusta selviytyneiden el\xc3\xa4m\xc3\xa4\xc3\xa4 monta vuotta taistelun j\xc3\xa4lkeen ja paljastaa velhomaailman el\xc3\xa4v\xc3\xa4n rauhan aikaa.\n_START_SECTION_\nSuosio ja rahallinen menestys\n_START_PARAGRAPH_\nHarry Potter -tuotemerkki on osoittautunut tuottoisaksi. Markkinoille on ilmaantunut kirjojen ja elokuvien lis\xc3\xa4ksi erilaisia oheistuotteita, kuten muovisia taikasauvoja tai Harry Potter -figuureja. My\xc3\xb6s kirjat ja elokuvat ovat tuottaneet tekij\xc3\xb6illeen huomattavan m\xc3\xa4\xc3\xa4r\xc3\xa4n rahaa, sill\xc3\xa4 pelk\xc3\xa4st\xc3\xa4\xc3\xa4n Harry Potter -kirjoja on myyty maailmanlaajuisesti yli 450 miljoonaa kappaletta ja vuoteen 2013 menness\xc3\xa4 niit\xc3\xa4 oli k\xc3\xa4\xc3\xa4nnetty 73 eri kielelle. Joidenkin arvioiden mukaan Rowlingista on kirjojensa my\xc3\xb6t\xc3\xa4 tullut rikkaampi kuin kuningatar Elisabet II:sta. H\xc3\xa4n on Hollywoodin toiseksi rikkain nainen Oprah Winfreyn j\xc3\xa4lkeen._NEWLINE_Rowling oli ensimm\xc3\xa4inen romaanikirjailija, jolla oli New York Timesin bestsellerlistalla nelj\xc3\xa4n eniten myydyn joukossa kolme teosta 16 viikkoa. Nelj\xc3\xa4nnest\xc3\xa4 ja viidennest\xc3\xa4 kirjasta oli molemmista otettu siihen menness\xc3\xa4 suurimmat kirjojen ensipainokset: Liekehtiv\xc3\xa4st\xc3\xa4 pikarista 4,8 miljoonaa (3,8 miljoonaa USA:han, loput Britanniaan) ja Feeniksin killasta 8,5 miljoonaa kappaletta. Esimerkiksi Liekehtiv\xc3\xa4n pikarin painosm\xc3\xa4\xc3\xa4r\xc3\xa4 oli 40 kertaa enemm\xc3\xa4n kuin mit\xc3\xa4 bestseller-listoilla yleens\xc3\xa4 olevista otetaan ja sit\xc3\xa4 oli varattu etuk\xc3\xa4teen 5,3 miljoonaa kappaletta. Se oli niin muodoin my\xc3\xb6s nopeimmin myyty kirja: pari p\xc3\xa4iv\xc3\xa4\xc3\xa4 ilmestymisens\xc3\xa4 j\xc3\xa4lkeen 3,8 miljoonan kappaleen painoksesta oli myyty kolme miljoonaa kappaletta._NEWLINE_Harry Potterista on tullut kansainv\xc3\xa4linen menestys ja J. K. Rowlingista kansainv\xc3\xa4linen kuuluisuus. Harry Potterin suosiota kuvaamaan k\xc3\xa4ytet\xc3\xa4\xc3\xa4n joskus ep\xc3\xa4virallisesti sanaa Pottermania.\n_START_SECTION_\nKritiikki\n_START_PARAGRAPH_\nHarry Potter -kirjoja kohtaan on esitetty kritiikki\xc3\xa4 etenkin katolisen kirkon suunnalta. Paavi Benedictus XVI on ilmoittanut, ettei pid\xc3\xa4 Harry Potter -sarjasta ja ett\xc3\xa4 Potter-kirjat j\xc3\xa4yt\xc3\xa4v\xc3\xa4t \xe2\x80\x9dkristityn sielua ennen kuin se on ehtinyt kunnolla kehitty\xc3\xa4\xe2\x80\x9d. _NEWLINE_Kirjailija J. K. Rowling on my\xc3\xb6s haastettu oikeuteen plagioinnista. Yhdysvaltalainen kirjailija Nancy Stouffer syytti Rowlingia oman kirjansa plagioinnista ja nosti h\xc3\xa4nt\xc3\xa4 vastaa kanteen Yhdysvalloissa. Oikeus p\xc3\xa4\xc3\xa4tti jutun Rowlingin hyv\xc3\xa4ksi. Oikeudenk\xc3\xa4ynti oli osasyy siihen, ett\xc3\xa4 sarjan viides kirja valmistui odotettua my\xc3\xb6hemmin."